Problemformulering

= Problemformulering  = Titlen ”Web 2.0 og formel læring” angiver et fokus på web 2.0 mediers potentiale i en læringskontekst, og med ”formel læring” menes læring i det formelle, statslige uddannelsessystem i Danmark – det være sig i grundskolen, på ungdomsuddannelser eller i de videregående uddannelser. Uformel læring kan her forstås som den læring, som kan ske i privatsfæren, hvor læringen sker uden, at det er indenfor rammerne af et didaktisk tilrettelagt undervisningsforløb. Det kan fx være i forbindelse med at unge bruger Facebook, blogs eller andre web 2.0 medier i fritiden. I denne opgave ønsker jeg at undersøge to hovedspørgsmål, som fokuserer på web 2.0 medier anvendelsesmuligheder i en formel læringskontekst:

· Kan web 2.0 mediere nye arbejds- og samarbejdsformer, som kan være didaktisk relevante og værdifulde metoder for at der sker læring? · Kan web 2.0 medier i en uddannelses- og læringskontekst understøtte udviklingen af samfundsmæssige kompetencebehov i et globaliseret videnssamfund?

I det følgende redegør jeg for web 2.0’s udbredelse og særlige egenskaber, og herefter for web 2.0’s relevans i forhold til formel læring, og endelig skitserer jeg nogle hovedlinjer indenfor læringsteorier for at kunne perspektivere web 2.0 medier ind i en læringsteoretisk kontekst. Som udgangspunkt for en analyse af ovennævnte problemformulering tager jeg udgangspunkt i to konkrete cases, hvor web 2.0 medier har været anvendt i en formel læringskontekst, og hvor henh. blogs og wikier har været omdrejningspunktet for undervisningsforløbene. De to undervisningsforløb er primært valgt fordi de er velbeskrevne, og fordi blogs og wikier er velafprøvede web 2.0 medier i andre sammenhænge end i det formelle uddannelsessystem. Sluttelig redegør jeg for hvilke kontraster, der ligger i de læringsforståelser, som ligger implicit i henh. web 2.0 medier og i det formelle uddannelsessystem i Danmark og perspektiverer og konkluderer i forhold til de to hovedspørgsmål i ovennævnte problemformulering.

 //"Web 2.0 i formel læring" v. Kirsten 'Brohuus' Lund// //Blog: [|http://socialmedia.brohuus.dk]//